**Najčastejšie kladené otázky k podpornému opatreniu – pedagogický asistent (PA)**

***Otázka č. 1:* *Škole bol na školský rok 2024/2025 pridelený 1 pracovný úväzok PA na základe paušálneho kľúča. Je potrebné, aby táto škola dodatočne ministerstvu predložila vyjadrenie zo zariadenia poradenstva a prevencie o potrebe zabezpečenia pôsobenia PA v triede?***

***Odpoveď:*** Nie, škola dodatočne nepredkladá ministerstvu ani príslušnému RUŠS vyjadrenie od ZPP o potrebe pôsobenia PA v triede. Pracovné úväzky PA na základe paušálneho kľúča boli škole pridelené na základe kritérií a výpočtov uvedených v Metodike prideľovania finančných prostriedkov na realizáciu podporných opatrení vo výchove a vzdelávaní na školský rok 2024/2025 (ďalej len „metodiky“).

***Otázka č. 2:* *Škole bol na školský rok 2024/2025 pridelený iba 1 pracovný úväzok PA na základe májového zberu údajov, pričom škola žiadala o 2 PA. Prečo škole neboli pridelené 2 pracovné úväzky PA?***

***Odpoveď:*** Pracovné úväzky PA na základe individuálnych požiadaviek zriaďovateľov škôl v májovom zbere údajov sú na školský rok 2024/2025 pridelené v súlade s návrhom príslušného RÚŠS, a to na základe naliehavosti a nadväzujúcich kritérií uvedených v metodike. Ďalším dôležitým kritériom sú disponibilné zdroje ministerstva. Ministerstvo nemá disponibilné zdroje na toto podporné opatrenie v takej výške, aby boli uspokojené všetky potreby škôl v plnej výške ich požiadavky.

***Otázka č. 3: Môže škola pridelené finančné prostriedky zo ŠR určené na PA na školský rok 2024/2025 použiť aj na zamestnanca, ktorý už na škole, ako PA, dlhšie pracuje? Alebo musí zamestnať úplne novú osobu, ktorá bude pôsobiť na pracovnej pozícii PA?***

***Odpoveď:*** Samozrejme škola môže finančné prostriedky zo štátneho rozpočtu pridelené na PA na školský rok 2024/2025 použiť aj na financovanie osobných nákladov (mzdy a poistné) už na škole pôsobiaceho PA a nemusí zamestnávať ďalšiu novú osobu.

***Otázka č. 4: Škole bol na školský rok 2024/2025 na základe paušálneho kľúča pridelený 0,6 pracovného úväzku PA. Od 1. 9. 2024 však škola plánuje zamestnať PA na plný úväzok. Bude škole dodatočne doplatený tento rozdiel v pracovnom úväzku PA?***

***Odpoveď:*** Nie, nebude. Škole bol na školský rok 2024/2025 pridelený 0,6 pracovného úväzku PA na základe paušálneho kľúča. Pri prideľovaní pracovných úväzkov PA na základe paušálneho kľúča sa berie do úvahy veľkosť a druh školy, počet detí/žiakov školy v dennom štúdiu a podiel detí/žiakov so špeciálnymi výchovno-vzdelávacími potrebami školy tak, ako je uvedené aj v metodike.

Zoznam škôl, ich zriaďovateľov a výšku pridelených pracovných úväzkov PA na školský rok 2024/2025 ministerstvo zverejnilo na svojom webovom sídle pred zberom individuálnych požiadaviek zriaďovateľov škôl, ktorý sa uskutočnil v máji, a to z dôvodu, že ak škola zistila, že jej nebude postačovať pridelený pracovný úväzok PA vypočítaný na základe paušálneho kľúča, mohla sa zapojiť do zberu požiadaviek na PA v máji.

***Otázka č. 5: Škola má v školskom roku 2023/2024, t. j. do 31. 8. 2024, financovaných 3 PA z NP POP 3. V školskom roku 2024/2025 už škola nebude mať financovaných žiadnych PA z NP POP 3, ale iba zo štátneho rozpočtu na základe paušálneho kľúča a to vo výške 2,1 pracovného úväzku PA. Z akého dôvodu nám boli krátené pracovné úväzky PA z 3 na 2,1?***

***Odpoveď:*** V prvom rade je potrebné si uvedomiť, že ide o dva rôzne zdroje financovania PA. Z európskych zdrojov prostredníctvom NP POP 3 a zo ŠR na základe paušálneho kľúča a individuálnych požiadaviek zriaďovateľov škôl.

Tým, že škola nebude mať od 1. 9. 2024 financovaných PA z európskych zdrojov cez NP POP 3, bolo škole pri prideľovaní PA zo ŠR uplatnené tzv. garantované minimum. Pod garantovaným minimom sa rozumie, že škola mala zo ŠR prostredníctvom paušálu garantovaných 70% úväzkov financovaných z NP POP 3. Do úvahy sa bral maximálny počet obsadených úväzkov v období december 2023 – február 2024.

***Otázka č. 6: Na webovom sídle ministerstva je zverejnený zoznam škôl s pridelenými pracovnými úväzkami PA na školský rok 2024/2025, avšak finančné prostriedky zo štátneho rozpočtu sú poskytnuté iba na obdobie september až december 2024. Znamená to, že od januára 2025 už nebude mať naša škola financovaných PA, ktorí jej boli pridelení od 1. 9. 2024?***

***Odpoveď:*** Ministerstvo môže v roku 2024 prideliť finančné prostriedky určené na financovanie PA v školskom roku 2024/2025 iba na obdobie od septembra do decembra rozpočtového roka 2024 v súlade so zákonom č. 523/2004 Z. z. o rozpočtových pravidlách verejnej správy. Finančné prostriedky na zvyšnú časť školského roka 2024/2025, teda na obdobie od 1. 1. 2025 do 31. 8. 2025, budú školám poskytnuté až v rozpočtovom roku 2025 a to podľa počtu PA pridelených od 1. 9. 2024.

***Otázka č. 7: Chcem sa opýtať ohľadom pedagogického asistenta. Správne som pochopila, že teraz patrí pod podporné opatrenia? A teda aj v správe o hospodárení a vo výkaze P1-04 sa bude vykazovať na riadku podporných opatrení spolu so špeciálnym pedagógom?***

***Odpoveď:*** Od 1.9.2024 boli školám poskytnuté FP na príspevok na úhradu nákladov na pedagogického asistenta v súlade s § 4e ods. 1 písm. a) zákona č. 597/2003 Z. z. (viac informácií na <https://www.minedu.sk/pedagogicky-asistent-podporne-opatrenie/>). Výška FP na úhradu nákladov na pedagogického asistenta sa v správe o hospodárení za rok 2024 uvedie v rámci zdrojov v stĺpci A2 - Zdroje a v rámci čerpania v stĺpci C – Mzdy a v stĺpci D – poistné, na riadku 106 – príspevok na podporné opatrenie. Na tomto riadku sa vykážu aj FP poskytnuté na školský podporný tím (školského špeciálneho pedagóga alebo odborného zamestnanca alebo iného pedagogického zamestnanca na zabezpečenie poskytovania činností podpornej úrovne prvého stupňa v systéme poradenstva a prevencie); zamestnanca školy alebo školského zariadenia, ktorý nie je pedagogickým zamestnancom ani odborným zamestnancom, a v škole alebo v školskom zariadení zabezpečuje pre dieťa alebo pre žiaka vykonávanie sebaobslužných úkonov; zdravotníckeho pracovníka; skvalitnenie podmienok výchovy a vzdelávania žiakov zo sociálne znevýhodneného prostredia, kompenzačné pomôcky a odstraňovanie fyzických bariér v priestoroch školy alebo školského zariadenia.

Pri spracovávaní výkazu P1-04 sa údaje za pedagogického asistenta prideleného z nenormatívnych finančných prostriedkov zapíšu do stĺpca B1 a stĺpca C Formulára školy (riadok výkazu školy).

Údaje za špeciálneho pedagóga, ktorý je členom podporného tímu a je financovaný z nenormatívnych finančných prostriedkov sa zapíšu do stĺpca B1 a stĺpca J Formulára školy (riadok výkazu školy).

Ak škola financuje pedagogického asistenta alebo špeciálneho pedagóga z normatívnych finančných prostriedkov, údaje zapíše iba do stĺpca B1 Formulára školy (riadok výkazu školy).

Ak budú školy/ŠZ financovať pedagogického asistenta alebo špeciálneho pedagóga z iných zdrojov, potom ich budú vykazovať v prípade  mimorozpočtových prostriedkov (MRZ na riadkoch 139, 239); v prípade prostriedkov Európskych štrukturálnych a investičných fondov (EŠIF riadok 131, 231) a v prípade Ostatných prostriedkov EÚ (riadok 132, 232).